text: Danfoss udvider i Kina 
  16 maj 2013 kl. 08.28
  En aftale til flere hundrede millioner kroner kan blive et springbrædt til mere handel. En kinesisk million-by skal udvikles til en af verdens førende inden for fjernvarme.
  Det drejer sig om byen Anshan, der ligger i den nordøstlige del af landet. For flere hundrede millioner kroner skal fjernvarme-divisionen på Danfoss levere komponenter over de kommende tre år, og konsulentfirmaet COWI er med i forberedelsen og gennemførelsen af projektet.
  
  Renere luft
  Danfoss vil sørge for, at 1,8 millioner indbyggere i Anshan får en stabil fjernvarme. Byen får renere luft, både ude og inde, og der kommer varmt vand i alle hanerne.
  Anshan ligger godt 150 kilometer fra grænsen til Nordkorea. Byen har i årevis været et vigtigt industri-område. Det er her, den største stål-produktion finder sted, og overskuds-varmen fra stål-industrien skal indgå i fjernvarme-systemet.
  På den måde bliver der brugt mindre energi, og CO2-udledningen falder med en kvart million ton. Projektet bliver det første af sin art i Kina, og er genstand for stor opmærksomhed fra andre byer.
  
  Udvider fabrik
  Samarbejdet med Anshan betyder, at Danfoss udvider sin fabrik i Anshan.
  - Vi er glade for at få denne mulighed for at udvide vores fjernvarmeforretning i Kina. Det vil betyde, at vi på basis af de erfaringer, vi gør i Anshan, kan intensivere samarbejdet med andre kinesiske byer om at optimere deres fjernvarmenet, siger Lars Tveen, der er direktør for Danfoss District Energy.
  
  Varme i vinter-byen
  For en måned siden indgik Danfoss en samarbejdsaftale med en anden kinesisk storby. Industri-byen Harbin godt 500 kilometer nordøst for Anshan skal også have et bedre fjernvarme-system, og det er påkrævet, for om vinteren er der hundekoldt i Harbin.
  Derfor er det hver vinter muligt at gennemføre en stor is-festival med kæmpe-skulpturer og paladser. Det er en stor turist-attraktion.
  I Anshan er der for øvrigt også en stor turist-attraktion. I et tempel i byen står verdens største Buddha-figur af jade. Figuren siges at være hugget ud af en stor blok jade, der er otte meter høj.
  Sidste år var den kinesiske præsident Hu Jintao i Danmark. Han underskrev ved den lejlighed en samarbejdsaftale med formanden for Danfoss-bestyrelsen, Jørgen Mads Clausen.
  